S reprezentačným dresom sa vo štvrtok lúčil záložník národného tímu Holandska Wesley Sneijder (34). V prípravnom zápas proti Peru (2:1) hral hodinu.
Sneijder za Holandsko odohral 134 zápasov, nikto iný v histórii tamojšieho futbalu nemá viac štartov. Strelil v nich 31 gólov. K lídrom tímu patril hlavne na MS 2010, kde Holandsko vybojovalo striebro. V zbierke má aj bronz z MS 2014.
Wesley obliekal dres Ajaxu Amsterdam, Realu Madrid, Interu Milán či Galatasaray. Aktuálne hrá za katarský tím Al Gharráfa.
Sneijder neskrýval po zápase dojatie a iba ťažko hľadal slová. "Je to preč, je koniec. Môj posledný zápas v oranžovom drese... Všetko musí raz skončiť," podotkol. Jeho rozlúčkový večer však ešte úplne na konci nebol. Najprv sa druhýkrát v stretnutí trafil a Holanďania sa mohli radovať z víťazstva 2:1.
Na Sneijdera potom ešte čakalo prekvapenie. V stredovom kruhu vznikla akási improvizovaná obývacia izba, futbalista sa s rodinou usadil na gauč pred televíziu a sledoval najlepšie momenty svojej bohatej reprezentačnej kariéry.
"Užil som si každú sekundu na ihrisku. Som veľmi šťastný, že som mal šancu sa ešte raz naposledy ukázať fanúšikom," vyhlásil, keď bolo definitívne po všetkom.